হাসপাতাল থেকে চুরি যাওয়া শিশু উদ্ধার ভাঙড়ে

ভাঙড়: সকালে ফুলবাগান (Phulbagan) শিশু হাসপাতালে ৬ মাসের এক শিশুকে চুরির অভিযোগ ওঠার পরই শুরু হয়েছিল তীব্র চাঞ্চল্য। সিসিটিভি ফুটেজে দেখা যায়, এক মহিলা কোলে শিশুকে নিয়ে হাসপাতাল চত্ত্বর থেকে বেরিয়ে যাচ্ছেন। সন্ধ্যার আগেই সেই শিশুকে উদ্ধার করল পুলিশ। উত্তর কাশীপুর থানার (North Kashipur Police Station) সহযোগিতায় ভাঙড়ের (Bhangar) নিবুন্ধিয়া গ্রাম থেকে উদ্ধার হয় দুধের শিশুটি। গ্রেফতার করা হয়েছে অভিযুক্ত শ্যামলী মন্ডলকে।

ভাঙড়ের ছেলেগোয়ালিয়া গ্রামের বাসিন্দা মনিরুল মোল্লা এবং মঞ্জিলা বিবির একমাত্র পুত্র মাহির মোল্লা। কয়েকদিন ধরে জ্বর–সর্দি–কাশীতে অসুস্থ থাকায় সোমবার সকালে মঞ্জিলা কেবি–২২ রুটের বাসে ছেলেকে নিয়ে যায় ফুলবাগান শিশু হাসপাতালে। সেই বাসেই পরিচয় হয় নিবুন্ধিয়ার গৃহবধূ শ্যামলী মন্ডলের সঙ্গে। নিজেকে হাসপাতালের নার্স পরিচয় দিয়ে শিশুটিকে কোলে নেন তিনি।

আরও পড়ুন: সপ্তাহান্তে নিম্নচাপের ভ্রুকুটি, কমবে শীত! কুয়াশার চাদরে ঢাকবে বাংলা

হাসপাতালে চিকিৎসক ওষুধ লেখার পর মঞ্জিলা তা কিনতে বাইরে বেরোতেই শ্যামলী শিশুটিকে নিজের কাছে রাখতে বলেন। মাত্র পাঁচ মিনিট পর ফিরে এসে মঞ্জিলা দেখেন, শিশু ও মহিলা দু’জনেই উধাও। সঙ্গে সঙ্গে ফুলবাগান থানায় শিশুচুরির অভিযোগ দায়ের করা হয়।

ঘটনার তদন্তে নেমে পুলিশ সিসিটিভি ফুটেজ বিভিন্ন থানায় পাঠায়। উত্তর কাশীপুর থানা ওই ফুটেজ ছড়িয়ে দেয় আশপাশের গ্রামগুলিতে। এরপরই জানা যায়, শ্যামলী একটি শিশু নিয়ে বাড়ি ফিরেছেন। পুলিশ দ্রুত বাড়িটি ঘিরে ফেলে শিশুটিকে উদ্ধার করে এবং শ্যামলী মন্ডলকে গ্রেফতার করে।